## Pravilnik o obrascima i evidenciji putnih isprava hrvatskih državljana

### NN 107/1999 (18.10.1999.), Pravilnik o obrascima i evidenciji putnih isprava hrvatskih državljana

# MINISTARSTVO UNUTARNJIH POSLOVA

Na temelju članka 49. Zakona o putnim ispravama hrvatskih državljana
(»Narodne novine«, broj: 77/99.) ministar unutarnjih poslova donosi

## PRAVILNIK

### O OBRASCIMA I EVIDENCIJI PUTNIH ISPRAVA HRVATSKIH DRŽAVLJANA

Članak 1.

Obrazac putovnice je veličine 88 mm × 125 mm i sadrži 32 obrojčane stranice
(Obrazac 1).

Obrazac zajedničke putovnice je veličine 210 mm × 297 mm i sadrži četiri
obrojčane stranice (Obrazac 2).

Obrazac putnog lista otiskan je na jednoj stranici, veličine je 210 mm × 297
mm (Obrazac 3).

Obrazac vize je veličine 105 mm × 74 mm (Obrazac 4).

Članak 2.

Obrazac zahtjeva za izdavanje putne isprave i vize žute je boje, veličine
150 mm × 210 mm (Obrazac 5).

Obrazac zahtjeva za izdavanje - produženje roka važenja putne isprave ili za
izdavanje vize svijetlo plave je boje, veličine 150 mm × 210 mm (Obrazac 6).

Obrazac na kojem se ovlaštenoj pravnoj osobi dostavljaju podaci radi upisa u
putovnicu svijetlo plave je boje, veličine 210 mm × 297 mm (Obrazac 7).

Članak 3.

Uz zahtjev za izdavanje putne isprave podnositelj zahtjeva prilaže dvije
fotografije.

Fotografije iz stavka 1. ovoga članka su veličine:

1. za putovnicu - 35 mm × 45 mm,

2. za putni list - 30 mm × 35 mm.

Osoba mora biti fotografirana s lica (en face), otkrivena čela, bez
pokrivala za glavu (šešira, kape ili marame) i to tako da 70 do 80% visine
fotografije pokazuje glavu osobe od brade do tjemena.

Iznimno, starije osobe koje prema narodnim običajima nose maramu ili kapu
kao sastavni dio nošnje, mogu priložiti fotografiju na kojoj su pod maramom ili
kapom.

Fotografija ne smije biti dotjerivana (retuširana) niti izrađena opremom za
samofotografiranje.

Fotografija mora biti izrađena na bijelom, sjajnom, tankom foto-papiru.

Jedna fotografija se lijepi na popunjeni Obrazac 7.

U putovnici je slika građanina.

Članak 4.

U obrasce propisane ovim Pravilnikom, podatak o spolu se upisuje oznakom »F«
za ženski spol, a oznakom »M« za muški spol.

U obrazac putovnice, na drugoj stranici, u vizualnoj zoni, podatak o
državljanstvu upisuje se rječju: »HRVATSKO«, a podatak o državi oznakom »HRV«.

Članak 5.

U obrascu putovnice, u prostor za strojno čitanje upisuju se vizualno
čitljivi podaci:

 1. oznaka za vrstu putne isprave »P«,

 2. oznaka države (HRV),

 3. prezime,

 4. ime,

 5. broj putovnice (brojkama i slovima ili samo brojkama),

 6. državljanstvo (HRV),

 7. datum rođenja,

 8. spol (M/F),

 9. rok važenja, a može se upisati i

10. JMBG.

Uz podatke iz stavka 1. ovog članka u prostor za strojno čitanje upisuju se
i kontrolne brojke.

Dvodimenzionalni barcode sadrži podatke iz putovnice, a može sadržavati i
sliku te potpis građanina.

Upis podataka u vizualnu i strojnu čitljivu zonu putovnice, kao i u
dvodimenzionalnu barcode u putovnici mora se obavljati sukladno međunarodnim
standardima za strojno čitanje putne isprave (»ISO«, »ICAO« te europskim
normama koje se odnose na barcodove).

Članak 6.

U zajedničku putovnicu, putni list, vizu i putne isprave koje se izdaju
prema međunarodnim ugovorima podaci se upisuju matričnim pisačem ili
odgovarajućom pisaćom mašinom.

Članak 7.

O putnim ispravama i vizi nadležno tijelo vodi evidenciju u središnjem
računalu Ministarstva unutarnjih poslova, a uz to i u kartoteci te registrima.

Za svaku vrstu putne isprave u kartoteci se vodi odvojena evidencija i
poseban registar. Registar se vodi u knjižnom uvezu.

Članak 8.

Kartoteka se sastoji od zahtjeva za izdavanje putne isprave i vize i
zahtjeva za izdavanje - produženja roka važenja putne isprave ili za izdavanje
vize.

Kartoteka se slaže i vodi po abecednom redu.

Nakon prestanka državljanstva ili smrti osobe, isteka roka važenja putne
isprave i vize te prestanka važenja putne isprave iz kojega drugog razloga,
zahtjevi iz stavka 1. ovoga članka odlažu se u posebnu kartoteku i čuvaju 5
godina od dana nastupanja okolnosti propisanih ovim stavkom.

Članak 9.

Nadležno tijelo o putnim ispravama vodi sljedeće registre:

1. registar zahtjeva za izdavanje putnih isprava ili vize (putovnice,
zajedničke putovnice i vize),

2. registar odbijenih zahtjeva za izdavanje putnih isprava ili vize, odnosno
oduzetih putnih isprava i poništenih viza (putovnice, zajedničke putovnice i
vize),

3. registar nestalih putnih isprava (putovnice, zajedničke putovnice, vize,
putnih isprava koje su izdane prema međunarodnim ugovorima),

4. registar zahtjeva za izdavanje-produženja roka važenja putnih isprava ili
za izdavanje vize (putnih isprava i viza koje se izdaju prema međunarodnim
ugovorima),

5. registar odbijenih zahtjeva za izdavanje - produženja roka važenja putnih
isprava ili za izdavanje vize, odnosno oduzetih putnih isprava ili poništenih
viza (putnih isprava i viza koje se izdaju prema međunarodnim ugovorima).

Članak 10.

Registar iz članka 9. točke 1. i 4. ovoga Pravilnika vodi se na Obrascu 8.

Registar iz članka 9. točke 2. i 5. ovoga Pravilnika vodi se na Obrascu 9.

Registar iz članka 9. točke 3. ovoga Pravilnika vodi se na Obrascu 10.

Članak 11.

Obrazac 8, 9 i 10 je veličine 300 mm ¤ 400 mm, a tiska se na dvije
nasuprotne stranice.

Članak 12.

Registar iz članka 9. točke 1. i 4. ovoga Pravilnika služe i kao evidencija
o izdatim putnim ispravama.

Članak 13.

Registri iz članka 9. ovoga Pravilnika uvezani su u tvrde korice tamnoplave
boje i sadrže 200 obrojčanih stranica.

Na koricama registra je grb Republike Hrvatske i natpis »REGISTAR«, ispod
kojeg se lijepi samoljepljiva naljepnica na koju se upisuje sadržaj registra.

Na prvu stranicu registra upisuje se naziv nadležnog tijela koje ga vodi.

Članak 14.

Tijelo nadležno za izdavanje putnih isprava na središnjem računalu
Ministarstva unutarnjih poslova i u obliku kartoteke vodi bilješke o zahtjevima
nadležnog državnog tijela za zabranu izdavanja putne isprave ili vize, zabranu
produženja roka važenja putne isprave i oduzimanje putne isprave te poništenje
vize.

Kartoteka iz stavka 1. ovoga članka vodi se na Obrascu 11, prema datumu
podnošenja zahtjeva nadležnog državnog tijela.

Obrazac 11 roze je boje, veličine 150 mm ¤ 210 mm.

Članak 15.

Ovlaštena pravna osoba vodi evidenciju o izrađenim putovnicama na
informacijskom sustavu.

Evidencija iz stavka 1. ovog članka sadrži sljedeće podatke:

1. datum tehničke izrade putovnice,

2. naziv nadležnog tijela, diplomatske misije ili konzularnog ureda koji je
naručio tehničku izradu putovnice,

3. broj putovnice,

4. ukupan broj izrađenih putovnica za svako nadležno tijelo, diplomatsku
misiju i konzularni ured.

Ovlaštena pravna osoba podatke iz evidencije iz stavka 1. ovog članka može
rabiti samo radi unutarnje kontrole rada, financijskih potraživanja i naplate
te ih u druge svrhe ne smije rabiti.

Ovlaštena pravna osoba podatke iz stavka 2. točke 1.-3. ovog članka vodi i u
spisima predmeta koji se odnose na narudžbe za tehničku izradu putovnice, u
obliku popisa.

Popisi iz stavka 4. ovog članka sadrže i osobno ime građanina te njegov
JMBG.

Podaci s popisa su službena tajna.

Članak 16.

Ovlaštena pravna osoba na informacijskom sustavu vodi evidenciju o
pogriješenim putovnicama pri njihovoj tehničkoj izradi.

Evidencija iz stavka 1. ovog članka sadrži osobno ime građanina za kojeg je
obavljana tehnička izrada putovnice, broj pogriješene putovnice, naziv tijela
državne uprave koje je naručilo tehničku izradu putovnice i datum izrade
pogriješene putovnice.

Pogriješene putovnice uništava povjerenstvo koje imenuje direktor ovlaštene
pravne osobe, uz suglasnost ministra unutarnjih poslova.

Uništenje pogriješenih putovnica povjerenstvo obavlja svake godine u mjesecu
lipnju i prosincu.

Povjerenstvo o uništenju pogriješenih putovnica sastavlja zapisnik.

Članak 17.

Nakon tehničke izrade putovnice, Obrazac 7 s primljenom dokumentacijom čuva
nadležno tijelo, diplomatska misija ili konzularni ured u registratorima po
registarskom broju, jednu godinu od dana zaprimanja zahtjeva za izdavanje
putovnice.

Nakon isteka roka iz stavka 1. ovoga članka dokumentaciju iz stavka 1. ovog
članka uništava povjerenstvo imenovano od ministra unutarnjih poslova odnosno
vanjskih poslova.

Povjerenstvo iz stavka 2. ovog članka ima predsjednika i četiri člana.
Predsjednik povjerenstva mora biti ovlaštena službena osoba Ministarstva
unutarnjih poslova koja obavlja poslove suzbijanja kriminaliteta.

O uništenju dokumentacije iz stavka 1. ovog članka povjerenstvo sastavlja
zapisnik.

Članak 18.

Putnu ispravu, koja iz bilo kojeg razloga ne može služiti svojoj svrsi
(istek roka važenja, popunjena, zamjena zbog promjene osobnih podataka,
oštećena, prestanak državljanstva i dr.) nadležno tijelo, diplomatska misija
ili konzularni ured dužan je poništiti.

Poništenje se obavlja fizičkim oštećenjem (bušenjem) korica i svake stranice
putne isprave.

U putnoj ispravi neće se poništiti stranice na kojima se nalaze važeće vize
i bilješke.

Članak 19.

Obrasci 1, 2, 3, 4, 5, 6, 7, 8, 9, 10 i 11 tiskani su uz ovaj Pravilnik i
njegov su sastavni dio.

Članak 20.

S danom primjene ovog Pravilnika prestaje važiti Pravilnik o obrascima
putnih isprava hrvatskih državljana (»Narodne novine«, broj: 54/91., 94/98. i
110/98.).

Članak 21.

Ovaj Pravilnik stupa na snagu osmog dana od dana objave u »Narodnim
novinama«, a počinje se primjenjivati od 1. 1. 2000.

Broj: 511-01-64-62228/1-99.
Zagreb, 1. listopada 1999.

Ministar
**mr. Ivan Penić,** v. r.

if !supportEmptyParas endif

*unutarnja stranica korica*

*na hrvatskom, engleskom i francuskom jeziku*

**UPUTE**

1. Putovnica je dokaz identiteta i hrvatskog državljanstva.

2. Građanin je dužan nositi važeću putovnicu kada putuje u inozemstvo, u
kojoj slika vjerno prikazuje osobu, u kojoj su svi osobni podaci točni i koja
nije oštećena ili zbog bilo kojeg drugog razloga ne bi mogla služiti svojoj
svrsi.

3. Putovnica služi za neograničeni broj putovanja u inozemstvo.

4. Građanin je dužan bez odgode prijaviti nestanak putovnice ili njezino
pronalaženje. Nestanak ili pronalaženje putovnice prijavljuje se nadležnom
tijelu ako je putovnica nestala ili pronađena u Republici Hrvatskoj, odnosno
najbližoj diplomatskoj misiji ili konzularnom uredu Republike Hrvatske u
inozemstvu, ako je putovnica nestala ili pronađena u inozemstvu.

5. Građanin ne smije dati svoju putovnicu drugom da se njome posluži, niti
se polužiti tuđom putovnicom kao svojom.

**INSTRUCTIONS**

1. A passport is proof of identity and Croatian citizenship.

2. A citizen is obliged to carry a valid passport when travelling abroad.
The photograph must be authentic and the personal information accurate. The
passport must not be damaged or fory any other reason unusable.

3. A passport is valid for an unlimited number of travels abroad.

4. A citizen is obliged to immediately report the loss or discovery of a
passport. The loss or discovery of a passport must be reported to the competent
authorities if it has been lost or found in the Republic of Croatia, or if
abroad, to the nearest Embassy or Consular Office of the Republic of Croatia.

5. A citizen shall not give his/her passport to another person for use, nor
shall he/she use anotheržs passport as his/her own.

**INSTRUCTIONS**

1. Le passeport est le document prouvant lžidentité de son titulaire et la
nationalité croate.

2. Tout citoyen se rendant - lžétranger est obligé de se munir džun
passeport en cours de validité. Il faut que la photo du titulaire du passeport
le représente fidélement, que toutes les données personnelles fournies soient
exactes et que le passeport ne soit pas détérioré ou, pour quelque raison que
ce soit, inutilisable.

3. Le passeport sert - un nombre illimité de voyages - lžétranger.

4. En cas de perte ou de découverte džun passeport le citoyen est obligé de
le déclaration sans délai. Si le passeport a été perdu ou trouvé en République
de Croatie, la déclaration se fait auprčs de lžautorité compétente. En cas de
perte ou de découverte du passeport - lžétranger la déclaration se fait auprčs
de lžambassade ou du bureau consulaire de la République de Croatie les plus
proches.

5. Il est interdit de mettre son passeport - la disposition džautrui ainsi
que de faire usage džun passeport dont on nžest pas titulaire.
![](dodatni/371331.gif)
![](dodatni/371332.gif)
![](dodatni/371333.gif)
![](dodatni/371334.gif)
![](dodatni/371335.gif)
![](dodatni/371336.gif)
![](dodatni/371337.gif)
![](dodatni/371338.gif)
![](dodatni/371339.gif)
![](dodatni/371340.gif)
![](dodatni/371341.gif)
![](dodatni/371342.gif)
![](dodatni/371343.gif)
![](dodatni/371344.gif)

Pravilnik, NN 107/1999-1767
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)